送黄少孺遠游
作者：陳著
朝代：宋

paragraphs: 慈溪先生擅天章，胸中奎壁躔諸郎。
君生坐後秀愈卓，骨骼昂昂氣揚揚。
黄金滿籝父訓重，青簡插架家傳光。
九經本也末百氏，一目誰如我百行。
木根盤龍幹必異，要須培植爲棟梁。
寶氣貫虹玉必粹，亦在磨琢成珪璋。
第方靴笠爭徑捷，難把章掖入時妝。
既不必效阮籍哭，亦不必學接輿狂。
仰天俯地道固在，往古來今人漫忙。
安居茅茨即臺閣，雋永藜藿勝膏粱。
大蓬山下遠塵境，晴嵐暖翠松竹房。
小鑑湖中落天鏡，明月清風芰荷裳。
內可以存養性情之正，外可以舒暢詩書之香。
上可以奉萱庭壽康之慶，下可以遂棣華和樂之常。
立我之大無愧怍，敬天之命爲行藏。
不然荆璞輕自售，恐如梅實酸誰嘗。
君不見蘇老泉，年二十七始自强。
渟涵滿腹抑不發，直待知我逢歐陽。
又不見徐仲車，力學篤孝母在堂。
大賢刮目他日事，自有了翁鄒道鄉。